Seuns verkrag glo meisie op skoolkampPanyaza Lesufi, LUR vir onderwys in Gauteng (Foto: Oupa Mokoena/African News Agency (ANA) Panyaza Lesufi, die Gautengse LUR vir onderwys, het Dinsdagoggend ŉ skool in Soweto besoek nadat ŉ graad 8-leerder aan dié skool na bewering die afgelope naweek op ŉ skoolkamp deur drie ander leerders verkrag is. Volgens Steve Mabona, woordvoerder van die Gautengse departement vir onderwys, het die graad 8-groep van die Fons Luminis Secondary School oor die naweek ŉ verwelkomingskamp in De Deur, suid van Johannesburg, bygewoon waarna ŉ meisie na bewering deur drie seuns op dié kamp verkrag is. Die drie beskuldigdes is vanoggend uit die skool geskors, het Mabona gesê. Die departement se psigososiale span was by die skool om berading vir alle graad 8-leerders te bied. Die span het ook die slagoffer by haar huis besoek om berading te bied, het Mabona gesê. Lesufi het hom vanoggend op Twitter oor die voorval uitgespreek. “Ons is gewalg. Ons gedagtes is met die meisie. Ons sal al die nodige ondersteuning en sorg bied. Wat die seuns betref …” lui die twiet. Die voorval is by die plaaslike polisie aangemeld.